# RINGEBU KOMMUNE

KONTROLLUTVALGET

### SAKNR: 07/16

### KONTROLLUTVALGETS UTTALELSE VEDRØRENDE RINGEBU KOMMUNES ÅRSREGNSKAP FOR 2015

## UTVALG SAK NR. M.DATO SAKSBEHANDLER ARKIVNUMMER

KOMMUNESTYRET

KONTROLLUTVALGET 07/16 13.4.16 Sekretariatet v/ Ingvild Selfors

VEDLEGG

* Revisjonsberetning for Ringebu kommunes årsregnskap for 2015- deles ut i møtet.
* Ringebu kommunes regnskap for 2015 m/ noter.
* Årsmelding 2015 for Ringebu kommune.

BAKGRUNN

Kontrollutvalgets uttalelse om årsregnskapet følger direkte av *forskrift om kontrollutvalg i kommuner og fylkeskommuner* § 7:

”Når kontrollutvalget er blitt forelagt revisjonsberetningen fra revisor, skal utvalget avgi uttalelse om årsregnskapet før det vedtas av kommunestyret eller fylkestinget. Uttalelsen avgis til kommunestyret eller fylkestinget. Kopi av uttalelsen skal være formannskapet/kommunerådet eller fylkesutvalget/fylkesrådet i hende tidsnok til at det kan tas hensyn til den før dette organet avgir innstilling om årsregnskapet til kommunestyret/fylkestinget.”

Administrasjonen v/ Jan Magne Langseth orienterte om resultatene i årsregnskapet for 2015 i kontrollutvalgets møte den 16.2.

VURDERING

Oppdragsansvarlig revisor Tollef Halvorsen starter med å orientere kontrollutvalget om revisjonen sitt arbeid med årsregnskapet. Administrasjonen innkalles deretter for å svare på eventuelle spørsmål.

Revisjonen har avgitt "ren" revisjonsberetning. Revisjonsberetningen kan ses på som revisors konklusjon på riktigheten av informasjonen gitt i årsregnskap/årsberetning. En ”ren” beretning, eller normalberetning, forteller at revisor ikke har avdekket vesentlig feilinformasjon i regnskapet som de mener interessegruppene har behov for å vite noe om.

Revisor vil allikevel ofte ha oppdaget mindre forhold gjennom sin revisjon, som vil bli tatt opp med foretaket/kommunen utenom revisjonsberetningen. Revisor vil gjennomgå slike forhold i sin orientering i møtet.

Driftsregnskapet for Ringebu ble avlagt med et regnskapsmessig mindreforbruk på ca 11,8 mill. Brutto driftsresultat er på kr 9.7 mill, og netto driftsresultat er på kr 18,2 mill. Netto driftsresultat er ca 7,4 mill betre enn regulert budsjett.

*Brutto driftsresultat* kan sammenlignes med ”driftsresultatet” i resultatoppstillingen til en bedrift, og viser forskjellen mellom driftsinntektene og driftsutgiftene (inkl avskrivninger).

*Netto driftsresultat* fremkommer etter at brutto driftsresultat er fratrukket netto renter og avdrag, samt at avskrivningene nulles ut. Et positivt netto driftsresultat kan benyttes til å dekke deler av investeringene med driftsmidler eller avsettes til oppbygging av egenkapital. Et negativt netto driftsresultat må dekkes opp gjennom bruk av egenkapital/fond.

Det er en forutsetning at de løpende driftsinntektene over tid er større enn de løpende driftsutgiftene. En generell tommelfingerregel har fram til nå vært at netto driftsresultat over tid bør ligge på rundt 3% av brutto driftsinntekter for at kommunen skal sitte igjen med tilstrekkelig midler til avsetninger og investeringer. Fra og med regnskapssåret 2014 inntektsføres momskompensasjon for investeringsutgifter i investeringsregnskapet og ikke i driftsregnskapet, og denne regnskapstekniske endringen påvirker brutto- og netto driftsresultat i negativ retning. Teknisk beregningsutvalg for kommunal og fylkeskommunal økonomi (TBU) anbefaler derfor at nivået på netto driftsresultat over tid bør ligge på omlag 1,75%. Årets netto driftsresultat utgjør 4,6% av driftsinntektene (mot budsjettert 3,1%). Driftsresultatet påvirkes også av spesielle bokføringsregler for premieavvik pensjon som er med på å trekke tallene for 2015 ned.

Det relativt sterke resultatet kan i hovedsak forklares med;

* Lavere pensjonsutgifter enn budsjettert på ca 7,7 mill
* Mindreforbruk i tjenesteenhetene på totalt 4,3 mill
* Økt netto skatteinngang/ inntektsutjevning på ca 2 mill

*Regnskapsmessig mer-/ mindreforbruk* er bunnlinjen i kommuneregnskapet og består av årets løpende inntekter og utgifter (netto driftsresultat), samt avsetninger til fond og bruk av tidligere oppsparte midler. Et regnskapsmessig mindreforbruk er de midlene som er til overs etter at netto driftsresultat er disponert i tråd med kommunestyrets budsjettvedtak.

*Tjenesteenhetene* har et samlet mindreforbruk på ca 4,3 mill, eller 1,8%. Dette er sammensatt av flere mindre- og merforbruk. NAV melder om mindreforbruk (25,8%) som blant annet skyldes ubesatt vakant stilling og ingen brukere i Kvalifiseringsprogrammet, mens Fellesposter melder om merforbruk (41%)

Når det gjelder *investeringsregnskapet* er det totalt investert i nybygg og anlegg for kr 52,9 mill av et regulert budsjett på kr 134,5 mill. Dette gir en gjennomføringsgrad på ca 40%. I årsmeldingen vises det til eget dokument med prosjektregnskap og status for de enkelte investeringsprosjekter. Flom og ekstremvær har gitt betydelige forsinkelser i investeringstakten, samt perioder med redusert bemanning i teknisk etat. Det refereres også til tidkrevende anbudsrunder. Flere av investeringsprosjektene står på vent pga forhold som ikke kommunen selv rår over. Disse skulle kanskje blitt tatt ut av budsjettet, da investeringsbudsjettet på denne måte ikke er reelt.

*Lånegjelda* i Ringebu er relativt høy og utgjør kr 374,8 mill pr 31.12.15, eller ca 94 % av brutto driftsinntekter. Tallene pr 31.12.14 var 339,3 mill og 89 %. Gjennomsnittet for kommunene i Oppland var 84 % i 2015. Avdrag og renter utgjør en stadig større del av kommunens driftsutgifter, og kommunen vil være relativt sårbar ved en eventuell renteoppgang.

Den samlede *fondsbeholdningen* har gått opp i 2015, og er på totalt ca 73,6 mill (66,2 mill), hvorav frie fondsmidler utgjør ca 52,9 mill. Disposisjonsfondet utgjør nå 12,2 % av driftsinntektene mot 11,7 % ved utgangen av 2014. Fylkesmannen opererer med 10 % som norm for en "sunn" økonomi. Disposisjonsfondet er midler som kommunen kan disponere fritt både til drifts- og investeringsformål. En stor andel av kommunens disposisjonsfond er imidlertid øremerket til spesielle formål, hvorav fond til dekning av premieavvik pensjon utgjør 27, mill. Det er derfor fortsatt grunn til å styrke fondsoppbyggingen framover.

Når det gjelder *årsmeldingen* framstår denne som ryddig og strukturert, med en felles oppbygging av de ulike bidragene. Årsmeldingen er informativ og lettfattelig, og det er knyttet kommentarer til måloppnåelsen i de ulike tjenesteenhetene.

På grunnlag av ovennevnte fremlegger sekretariatet følgende

INNSTILLING

Kontrollutvalget legger fram følgende uttalelse for kommunestyret; se eget vedlegg nedenfor

Kvam, 8. april 2016

Ingvild Selfors

Til kommunestyret

RINGEBU kommune

**KONTROLLUTVALGETS UTTALELSE VEDRØRENDE RINGEBU KOMMUNES ÅRSREGNSKAP FOR 2015.**

Kontrollutvalget har i møte den 13.4.16 behandlet Ringebu kommunes årsregnskap for 2015.

Kontrollutvalgets uttalelse bygger på avlagt årsregnskap, administrasjonens årsberetning, samt revisjonsberetningen. I tillegg har administrasjonen og ansvarlig revisor supplert kontrollutvalget med muntlig informasjon.

Ringebu kommunes årsregnskap for 2015 er avlagt med et mindreforbruk på 11,8 mill, og et netto driftsresultat på 18,2 mill kr (4,6%).

Det gode resultatet kan blant annet forklares med lavere pensjonsutgifter enn beregnet og et samlet mindreforbruk i tjenesteenhetene.

Beholdningen av frie fond har økt i perioden, og disposisjonsfondet utgjør 12,2% av driftsinntektene pr 31.12.15 mot 11,7% ved utgangen av 2014. Dette er innenfor kommunens handlingsregel om minimum 10%. En relativt stor andel av disposisjonsfondet er imidlertid øremerket til spesielle formål, hvorav fond til dekning av premieavvik pensjon utgjør over halvparten.

Lånegjelda i Ringebu er høy og stigende, og en stadig større andel av kommunens driftsutgifter utgjør renter og avdrag. Kommuneøkonomien vil være sårbar for eventuelle renteøkninger i årene fremover. Kontrollutvalget ser det derfor som viktig at kommunen fortsatt har fokus på fondsoppbyggingen i årene framover, da dette er avgjørende for kommunens handlefrihet og likviditet.

Når det gjelder investeringsregnskapet er det totalt investert for kr 52,9 mill av et regulert budsjett på 134 mill. Flom og ekstremvær, samt redusert bemanning i teknisk etat har gitt betydelige forsinkelser i investeringstakten de siste årene.

Utover dette har kontrollutvalget ingen merknader til Ringebu kommunes årsregnskap for 2015.

Ringebu, 13. april 2016

Arnhild J Baukhol Berulf Vaagan Einar Widme

leder

Reidun Knuts Bjørn Moastuen